I dâts dal
ultin censiment a mostrin che la diminuzion progressive dai scozês
che a fevelin par gaelic e je daûr a sbassâsi in maniere
significative. Cun di fat, se il censiment dal 2001 al segnave un
mancul 11 par cent intal numar des personis che a dopravin cheste
lenghe celtiche, chel dal 2011 al mostre une diminuzion di a pene un
1,2 par cent, ven a dî di 59 mil a 58 mil personis. Cun di plui, i
risultâts dai dâts linguistics cjapâts sù cul censiment e
comunicâts che nol è tant, a mostrin fintremai un aument dal 0,1
par cent di chei che a fevelin par gaelic inte fasse di etât sot dai
vincj agns. Il ministri scozês pes lenghis, Alasdair Allan, al pant
dute la sô sodisfazion par chescj dâts che a mostrin cemût che i
invistiments fats sul gaelic intai ultins agns a son daûr a puartâ
dai risultâts evidents e, ai numars dal censiment, al zonte ancje
l’aument dal 12 par cent dai fruts che a tachin il lôr percors
educatîf in scuelis che a àn il gaelic tant che lenghe veicolâr. A
palesâ sodisfazion par chescj risultâts al è ancje Iain Campbell,
president de agjenzie pe lenghe Bòrd na Gàidhlig. La incressite dal
interès pal gaelic e dal numar di fruts che a studiin ta cheste
lenghe al è testemoneât ancje dal aument dai istitûts che a doprin
il gaelic pal insegnament ancje fûr de aree là che la lenghe e je
ancjemò avonde fevelade; baste pensâ che a Glaschu / Glasgow a son
za dôs lis scuelis a imersion e che intal mês di Setembar e à
tacât lis lezions la prime scuele gaeliche di Edimburc.
Font:
BBC, 26/09/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans